從三舅氏携兒姪遊向園分韵得買字
作者：廖行之
朝代：宋

paragraphs: 廛居遠囂塵，市隠渺湖海。
閑窗理書卷，樂事供戲綵。
蕭然萬慮忘，恬爾四時改。
青山滿郊園，未省費錢買。
客來笑迂拙，我乃厭機械。
今朝起遨遊，歡意與天會。
光風挾霽月，璇宇掃氛靄。
茲游發吾舅，慫恿及流輩。
扁舟凌湘波，步屧更東邁。
名園展良覿，珍賞皆勝槩。
松筠矗高節，花草足芳佩。
化工自無私，物理欣有待。
從渠春爛熳，壯我胸磊磈。
招邀坐莓苔，取次列鮭菜。
真成脫邊幅，底用見奇怪。
酒闌發深省，事往憶初載。
經營賦歸田，想像古賢宰。
騎箕久汗漫，種木今猥大。
安能耽燕翫，頗復念興廢。
信美非吾廬，高興忽天外。
歸來且長哦，它時續詩話。